Viite:	oikeusministeriön 30.6.2006 päivätty lausunnonpyyntö
	OM 7/021/2004
	OM0191:00/06/06/2000

Asia:	vesilakityöryhmän mietintö (Työryhmänmietintö 2006:13)

Suomen Ladun tavoitteisiin ja tehtäviin kuuluvat luonnossa liikkumisen ja oleskelun edistäminen sekä niiden edellytyksenä olevien luonnon yleiskäyttöoikeuksien (jokamiehenoikeuksien) turvaaminen. Ulkoilun kansalaisjärjestönä Suomen Latu myös pitää tärkeänä kansalaisjärjestöjen osallistumis- ja vaikutusmahdollisuuksia. 

Voimassa olevan vesilain 2 luvun 5 §:n mukainen oikeusharkinta turvaa Suomen Ladun edustamat intressit paremmin kuin vesilakityöryhmän ehdotus uuden vesilain 3 luvun 5 §:n 2 momentin mukaiseksi menettelyksi. Näin ollen Suomen Latu vastustaa tätä muutosehdotusta ja katsoo, että vesiasioiden käsittelyn periaatteet ja menettelytapa olisi vastedeskin pysytettävä nykyisen vesilain 2 luvun 5 §:n mukaisina. Suomen Latu pitää Ulla Kaarikivi-Laineen ym. lausumaa tästä asiasta erittäin hyvin perusteltuna.  

Suomen Latu katsoo, että vesilakityöryhmän ehdotus uuden vesilain 3 luvun 2 §:n 1 momentin 8 kohdaksi olisi purojen suojelun parantamiseksi otettava lakiin. Tältä osin Suomen Latu yhtyy työryhmän esittämiin perusteluihin.

Ulkoilujärjestöt ja muut luonnon virkistyskäyttöön oleellisesti liittyvät järjestöt (mm. MTK ja Luonnonsuojeluliitto) ovat perustaneet ns. Ulkoilufoorumin, joka toimii Suomen Ladun yhteydessä ja sihteeristön hoitamana. Se on sopiva keskusteluryhmä, joka voi ottaa tulevaisuudessa kantaa vesien käyttöön ja ympäristövaikutuksiin.

Helsingissä 15.9.2006

Suomen Latu ry

Tuomo Jantunen 
toiminnanjohtaja